REPUBLIKA SRBIJA

NARODNA SKUPŠTINA

Odbor za zaštitu životne sredine

20 Broj: 06-2/174-12

20. septembar 2012. godine

B e o g r a d

ZAPISNIK

ČETVRTE SEDNICE ODBORA ZA ZAŠTITU ŽIVOTNE SREDINE,

ODRŽANE 20. SEPTEMBRA 2012. GODINE

Sednica je počela u 16, 15 časova

.

Sednicom je predsedavala Milica Vojić Marković, predsednik Odbora.

Sednici su prisustvovali članovi Odbora: Konstantin Arsenović, Branislav Blažić, Ivana Dinić, Biljana Ilić Stošić, Judita Popović, Aleksandra Tomić, Ivan Karić, i Živojin Stanković, kao i zamenici članova: Mile Spirovski, Nevena Stojanović (Zoran Vasić) i Zoran Babić (Jelena Mijatović).

Sednici nisu prisustvovali članovi Odbora: Gordana Čomić, Ljuban Panić, Dejan Nikolić, Oliver Dulić i Boško Ničić.

Na predlog predsednice Odbora, jednoglasno je usvojen sledeći:

D n e v n i r e d:

1. Utvrđivanje amandmana Odbora za zaštitu životne sredine na Predlog zakona o izmenama Zakona o hemikalijama.

Prva tačka dnevnog reda - **Utvrđivanje amandmana Odbora za zaštitu životne sredine na Predlog zakona o izmenama Zakona o hemikalijama**

Uvodne napomene iznela je Aleksandra Tomić. Po obavljenim konsultacijama sa Ministarstvom energetike, razvoja i zaštite životne sredine i Ministarstvom finansija i privrede, odlučila je da ponovo predloži da Odbor podnese amandman u istom obliku u kom je to predložila na prethodnoj sednici, zbog povezanosti rešenja predloženih amandmanom sa rešenjima u predlogu rebalansa budžeta u razdelu 560. Obrazložila je da se amandmanom predlaže da prava i obaveze Agencije za hemikalije, koja prestaje sa radom danom stupanja na snagu Zakona o izmenama Zakona o hemikalijama, kao i njene zaposlene, preuzme Ministarstvo energetike, razvoja i zaštite životne sredine, kako bi se obezbedio kontinuitet u vršenju poslova iz delokruga Agencije. Istakla je da ne postoji drugi način da se ovaj problem reši, jer bi bilo koje drugačije rešenje uslovilo podnošenje amandmana na Predlog zakona o izmenama i dopunama Zakona o budžetu RS, sa kojim se predlagač neće složiti.

U diskusiji su učestvovali: Ivan Karić, Branislav Blažić, Aleksandra Tomić, Milica Vojić Marković, Konstantin Arsenović, Zoran Babić i Judita Popović.

Član Odbora Ivan Karić je izneo mišljenje da bi bolje rešenje od ovog predloženog amandmanom bilo da Agencija za hemikalije postane deo Agencije za zaštitu životne sredine, istakavši da za rešenje predloženo amandmanom nema racionalnog objašnjenja, pa ga on neće podržati. Predočio je da se ukidanjem agencija trebalo postići da se ukinu i neopravdani troškovi koje su te agencije imale i postavio pitanje na koji način će se smanjiti troškovi kada će nadležno ministarstvo preuzeti sve zaposlene u tim agencijama. Ukazao je na nelogičnosti predloženih rešenja da će JP nuklearni objekti Srbije nastaviti da postoji, a da se ukidaju naknade, kao i da se ukida Fond za zaštitu životne sredine, a da se i dalje ubiraju naknade.

Član Odbora Branislav Blažić je, povodom izlaganja prethodnog govornika, objasnio da bi u tom slučaju bilo neophodno amandmanima menjati predlog rabalansa budžeta za 2012. godinu, što je u ovom trenutku tehnički neizvodljivo. Međutim, slaže se da je taj predlog dobar, ali ističe da bi trebalo sačekati 2013. godinu, kada će to i tehnički biti moguće izvesti.

Član Odbora Aleksandra Tomić smatra da, sa stanovišta zaštite životne sredine, to jeste dobar predlog, ali je istakla da, ukoliko u ovom trenutku situacija ne bude rešena na način predložen amandmanom, neće biti opredeljena sredstva u budžetu i zaposleni u Agenciji za hemikalije neće moći da ostvare svoja primanja. Osim toga, istakla je da, ukoliko se ima dobra volja za ulaganje u životnu sredinu, trebalo bi raditi na kvalitetnim projektima kojima će ova ulaganja moći da se finansiraju.

Predsednik Odbora Milica Vojić Marković je podsetila na to da ni Narodna skupština, ni Odbor za zaštitu životne sredine, nemaju nadležnost da podnose ili prikupljaju projekte, kao ni da upućuju komentar na iste. Uloga Odbora se, kad su projekti u pitanju, svodi na kontrolu nad njihovim sprovođenjem.

Član Odbora Konstantin Arsenović se složio da, iako predloženo rešenje, koje podrazumeva ukidanje Agencije, nije najadekvatnije, ipak treba najpre misliti na zaposlene u njoj.

Član Odbora Judita Popović je istakla da nisu poznati kriterijumi po kojima se ukidaju određene agencije. Slaže se da za ukidanje pojedenih agencija postoje argumenti, ali između ostalog smatra da nije uputno ukidati Fond za zaštitu životne sredine, koji ima dobru kontrolu i „zeleni dinar“ je jasno vidljiv, te bi usmeravanje ovih sredstava za određene svrhe zasigurno dalo dobar rezultat. Međutim, kad je reč o ukidanju Agencije za hemikalije, odnosno o njenom pripajanju Ministarstvu energetike, razvoja i zaštite životne sredine, obrazloženje da se to čini kako zaposleni ne bi ostali bez svojih mesečnih primanja, ne čini se kao validno.

Zamenik člana Odbora Zoran Babić istakao je da postojanje Fonda za zaštitu životne sredine nije garancija da će prikupljena sredstva da se koriste u prave namene. Zato je važno, radi kontrole njihovog trošenja, da se ta sredstva slivaju na jedno mesto, a da način njihovog trošenja bude stvar Vlade RS i Narodne skupštine, a da ne zavisi od odluke resornog ministra ili direktora Fonda ili Agencije. Složio se da uštede jesu važne, ali je postavio pitanje koliko ljudi bi bilo neophodno za kontrolisanje finansija Fonda i agencija ukoliko bi oni nastavili sa radom, kao i da li bi se to pokazalo kao isplativo.

Član Odbora Aleksandra Tomić je istakla da ukidanjem agencija i Fonda, iza njih ostaju obaveze za koje je neophodno dve godine da bi prikupljanjem taksi od zagađivača bili otplaćeni dugovi. Ovakvo rešenje nije potpuno zadovoljavajuće, ali imajući u vidu to da su agencije zasebna pravna lica, sa sopstvenim računima i finansijskim izveštajima, složila se sa Zoranom Babićem da je teško vršiti njihovu kontrolu u okviru budžeta. Smatra da je u ovom trenutku neophodna konsolidacija javnih finansija na jednom mestu, a praksa u narednim mesecima će pokazati kako će sve ovo funkcionisati i šta bi trebalo uraditi drugačije u 2013. godini. Za kraj je istakla da u oblasti životne sredine ima vrlo malo kvalifikovanih ljudi (pogotovo u odnosu na ono što se na osnovu evropskih direktiva podrazumeva pod kvalifikovanošću), pa je i to jedan od razloga što treba misliti na njih, a u ovom trenutku je vezati ih za Ministarstvo možda i najbolje rešenje. Na taj način je moguće forsirati ideje o obnovljivim izvorima energije i „zelenoj“ ekonomiji, budući da su trenutno oblasti energetike i životne sredine obuhvaćene jednim ministarstvom. Pojasnila je da projekte, koje je u ranijoj diskusiji spomenula, treba da podnesu organizacije koje se bave zaštitom životne sredine.

Ivan Karić ne smatra da je dobar način na koji su dosad sredstva trošena u Fondu, ali ističe da će nakon njegovog ukidanja, kad sve bude objedinjeno, još teže biti pratiti namensko trošenje sredstava.

Judita Popović je još jednom postavila pitanje o kriterijumu koji je korišćen pri odabiru instituacija koje treba da budu ukinute, kao i da li su ove institucije stručno obavljale svoj posao.

Branislav Blažić je skrenuo pažnju na činjenicu da su na sednici otvorena pojedina pitanja koja nisu u nadležnosti ovog odbora, već bi ih trebalo uputiti ministru finansija i privrede. Smatra da trenutni fokus Odbora treba da bude na tome kako da „zeleni dinar“ bude najbolje iskorišćen i uložen u zaštitu životne sredine.

Po završenoj raspravi, Odbor je, sa **osam glasova za i četiri glasa protiv**, odlučio da **prihvati predlog** člana Odbora Aleksandre Tomić da Odbor podnese amandman na Predlog zakona o izmenama Zakona o hemikalijama.

Odbor je, u skladu sa članom 157. stav 6. Poslovnika Narodne skupštine podneo amandman na Predlog zakona o izmenama Zakona o hemikalijama, kojim se, posle člana 15, dodaju novi čl. 15a i 15b.

Za izvestioca Odbora na sednici Narodne skupštine, određena je Aleksandra Tomić, član Odbora.

Sednica je završena u 17,00 časova.

SEKRETAR PREDSEDNIK

Milica Bašić Milica Vojić Marković